Salariul minim va fi diferențiat în funcție de studii. Măsura a fost aprobată în ședința de Guvern de astăzi și intră în vigoare de la 1 decembrie.

Ministrul Muncii, Lia Olguţa Vasilescu, anunțase încă de săptămâna trecută că salariul minim pe economie va fi majorat de la 1 decembrie, acesta urmând să fie diferenţiat în funcţie de studii. Pentru aceasta, a explicat Vasilescu, este nevoie de modificarea Codului Muncii.

Guvernul a adoptat astăzi o ordonanță de urgență care a fost pusă pe ordinea de zi suplimentară a ședinței de astăzi. Este astfel modificat Codul Muncii pentru a permite un salariu minim diferențiat.

Astfel, salariul minim de bază va fi 2.080 de lei de la începutul lunii viitoare, iar salariul minim pentru cei cu studii superioare sau cu vechime mai mare de 15 ani să fie 2.350 de lei.

Condiția este ca cei cu studii superioare să activeze în domeniul în care au făcut studiile.